Súradnice: 46°23′S 13°53′V﻿ / ﻿46,383°S 13,883°V﻿ / 46.383; 13.883

**Triglavský národný park** (slovin. *Triglavski narodni park*; skratka **TNP**) je jediný národný park v Slovinsku. Nachádza sa na severozápade republiky v Gorickom a Hornokraňskom regióne, v obvode ôsmich obcí. Jeho počiatky siahajú do roku 1924, ako taký bol ustanovený v lete 1961.

História a súčasnosť
--------------------

Už z obdobia rokov 1906 až 1908 pochádza prvý návrh prof. Albina Belara na park, avšak tento nebol realizovaný. V roku 1924 vznikol v údolí Triglavských jazier Alpsky ochranný park (slovin. *Alpski varstveni park*). Dňa 26. júna 1961 prijala Ľudová skupščina Ľudovej republiky Slovinsko (LS LRS) uznesenie o vyhlásení Doliny siedmich jazier za národný park, a to pod názvom Triglavský národný park. Uznesenie bolo publikované v slovinskom promulgačnom liste 29. júna 1961 a účinnosti nadobudlo ôsmeho dňa od vyhlásenia, tj. 7. júla 1961. Súčasťou uznesenia LS LRS bolo aj vymedzenie národného parku. Súčasnú podobu parku zahŕňajúcu väčšinu východných Julských Álp vymedzil zákon z roku 1981, všetky čiastkové predpisy týkajúce sa TNP boli v roku 2010 zrušené prijatím nového zákona o Triglavskom národnom parku.

Od roku 2003 sú Júlske Alpy a TNP súčasťou svetovej siete biosférických rezervácií.

Príroda
-------

Na území TNP prevláda vysokohorský kras, flóra je alpská, avšak je v juhozápadnej časti parku zjavný aj vplyv jadranského a stredomorského ovzdušia. Najvyšším bodom parku je vrchol Triglav (2 864 m n. m.), ktorý dal parku meno a nachádza sa v jeho pomyselnom strede, najnižším miestom je potom Tolminka (180 m n. m.). V parku sa najčastejšie vyskytujú jelene, srnce, kamzíky, kozorožce, medvede a vlci.

Správa parku
------------

TNP spadá pod slovinské ministerstvo poľnohospodárstva a životného prostredia. Sídlo správy parku je v Blede. Celkový počet zamestnancov TNP je 64, z čoho sa o dohľad nad územím stará dvadsať strážcov a na zver a reguláciu lovu dohliada štrnásť zamestnancov. TNP je rozdelený do troch oblastí (I. ochranná oblasť: 314,87 km²; II. ochranná oblasť: 324,12 km²; III. ochranná oblasť: 200,82 km²). Len v druhej a tretej ochrannej oblasti je povolená ťažba dreva a lov zveri; v prvej ochrannej oblasti je lov možný len v osobitných prípadoch.

Referencie
----------

1. 1 2 3 4 5 6   *Triglavski narodni park (TNP)* [online]. 2012, [cit. 2012-08-02]. Dostupné online. (po slovinsky)
2. 1 2 3 4  PISKERNIK, Angela. Zgodovina prizadevanj za ustanovitev Triglavskega narodnega parka. *Varstvo narave: revija za teorijo in prakso varstva naravne dediščine*, 1962, čís. I. s. 19. Dostupné online. (po slovinsky)
3. 1 2 3 4 5  NĚMCOVÁ, Lenka. *Setkání se Slovinskou inspekcí životního prostředí: Praha 14. 10. 2011: Zpráva ze zahraniční služební cesty* [online]. 2011-10-19, [cit. 2012-08-02]. Dostupné online.
4. ↑  Zákon o Triglavskom národnom parku. In Uradni list RS, št. 52/2010 z dňa 30. 6. 2010. 2010, [cit. 2012–08–02]. Dostupné online.  (po slovinsky)
5. ↑  UNESCO. *Biosphere Reserve Information: Slovenia: Julian Alps* [online]. 2005-05-02, [cit. 2012-08-02]. Dostupné online. (po anglicky)

* *Tento článok je čiastočný alebo úplný preklad článku Triglavský národní park na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Triglavský národný park**

Pozri aj
--------

* Triglav
* Bohinjsko jezero

Externé odkazy
--------------

* Triglavski narodni park (po slovinsky) (po anglicky) (po nemecky)